Δεξιότητες εκπαιδευτικών στην ανάπτυξη σεναρίων εκπαιδευτικής ρομποτικής
Authors: Αναγνωστάκης Συμεών 
Published: September 2021

Η παρούσα διατριβή είναι μια προσπάθεια ενσωμάτωσης της Εκπαιδευτικής Ρομποτικής (ΕΡ) στο πρόγραμμα σπουδών ενός Παιδαγωγικού Τμήματος Δημοτικής Εκπαίδευσης (τμήματος προετοιμασίας εκπαιδευτικών για την Πρωτοβάθμια εκπαίδευση). Παρουσιάζει την διερεύνηση των δυνατοτήτων που παρέχει η ΕΡ στον αναπροσανατολισμό της βασικής εκπαίδευσης των μελλοντικών εκπαιδευτικών με στόχο τη παραγωγή διδακτικού υλικού και την ενσωμάτωση του στην καθημερινή διδακτική πρακτική μέσω της δημιουργίας διδακτικών σεναρίων. Στόχος της έρευνας ήταν η αποδόμηση των μερών που συνθέτουν τη διαδικασία μάθησης με τη χρήση της ΕΡ και τον εντοπισμό εκείνων των στοιχείων της που επηρεάζουν το μαθησιακό αποτέλεσμα, όπως κίνητρα, στόχοι, ευχρηστία, διαχείριση υλικού, η προσαρμοστικότητα στη δυσκολία και παράγοντες τους οποίους οι ίδιοι οι φοιτητές θεώρησαν σημαντικούς. Οι συμμετέχοντες φοιτητές έμαθαν να σχεδιάζουν, να κατασκευάζουν και να προγραμματίζουν ρομποτικά τεχνουργήματα ακολουθώντας αρχές μηχανικής και πέρασαν από το «Μαθαίνω ΕΡ» στο «Διδάσκω με την ΕΡ» με βάση το πλαίσιο TPACK. Η κύρια συμβολή της ερευνάς ήταν η παραμετροποίηση και προσαρμογή ενός μαθήματος ΕΡ στην προετοιμασία των μελλοντικών δασκάλων, ώστε να καλύπτει τις ανάγκες του προγράμματος σπουδών της πρωτοβάθμιας εκπαίδευσης, μέσα από βιωματικές μαθησιακές διαδικασίες επίλυσης προβλημάτων.Η μεθοδολογία που επιλέχθηκε ως καταλληλότερη ήταν η Έρευνα Δράσης (ΕΔ), καθώς η διαδικασία διεξαγωγής της στοχεύει ταυτόχρονα στην αλλαγή και τη βελτίωση της εκπαιδευτικής διαδικασίας μέσω επαναλαμβανομένων παρεμβάσεων και εφαρμόστηκε για έξι διαδοχικά έτη. Η εμπειρική αυτή έρευνα ξεκίνησε για να διαπιστώσει μεταβλητές και παράγοντες που σχετίζονταν με την διδασκαλία της ΕΡ σε μελλοντικούς εκπαιδευτικούς. Εντοπίστηκαν και συμπληρώθηκαν σημαντικές ελλείψεις σε θέματα Προγραμματισμού και Μηχανικής αλλά και γενικότερης επιστημονικής και τεχνολογικής κουλτούρας, καλύπτοντας διδακτικές αδυναμίες που σχετιζόταν με την χρήση του υλικού.Τα αποτελέσματα της ΕΔ έδειξαν ότι οι μελλοντικοί δάσκαλοι με την κατάλληλη προετοιμασία είναι ικανοί να αναπτύξουν διδακτικά σενάρια, ιδιαίτερα στις ΦΕ και τα Μαθηματικά. Οι παρεμβάσεις αποκάλυψαν ότι με την χρήση βιωματικών τρόπων εκπαίδευσης με την ΕΡ υπήρξε μια θετική αλλαγή της στάσης απέναντι στην τεχνολογίας και αύξηση της αυτοεκτίμησης για την χρήση της στην διδακτική πράξη. Οι συμμετέχοντες αισθάνονται περισσότερο ικανοί για το «Διδάσκω με την ΕΡ» μέσω της χρήσης, δημιουργίας και επέκτασης διδακτικών σεναρίων ΕΡ και λιγότερο για το «Διδάσκω ΕΡ» έχοντας φόβο για τα τεχνικά προβλήματα και τον χρόνο υλοποίησης. Τα διδακτικά σενάρια, είχαν ως στόχο, την ενίσχυση της μάθησης, τον πειραματισμό και την διαθεματικότητα και χρησιμοποίησαν το ρομπότ με ρόλο εποπτικό και παιγνιώδη. Η διατριβή εστιάζει στην δόκιμη αναδιάρθρωση της διδακτικής διαδικασίας, της αλληλουχίας των γνωστικών αντικειμένων – μαθημάτων και της διαχείρισης του διδακτικού χρόνου, αξιοποιώντας την ΕΡ και στοχεύοντας στην αποτελεσματικότερη «σχολική τάξη». Αξιώνει την εμπεριστατωμένη προετοιμασία των εκπαιδευτικών, ιδιαίτερα με ενσωμάτωση βιωματικών δραστηριοτήτων ΕΡ στο πρόγραμμα σπουδών τους. Τέλος, αναγνωρίζει την σημασία της προϋπάρχουσας γνώσης των δασκάλων σε θέματα STEM, προκειμένου να συγκροτήσουν μία επιστημονική και τεχνολογική κουλτούρα.